2023.2.7.
HU
Az Európai Unió Hivatalos Lapja
C 47/123 2022. július 6., szerda
23. sürgeti a kormányt, hogy megfelelően orvosolja az aggályokat, és hajtsa végre az Alkotmánybíróság 2016. évi határozatát, amely földparcellákat biztosít a dečani kolostor számára; aggodalmát fejezi ki amiatt, hogy a hatóságok továbbra sem hajtották végre ezt a bírósági határozatot, ami aláássa a kormánynak a jogállamiság érvényesítése és a független igazságszolgáltatás tiszteletben tartása melletti elkötelezettségét, továbbá csorbítja az ország nemzetközi hírnevét; hangsúlyozza, hogy fontos az Alkotmánybíróság valamennyi határozatának végrehajtása; felszólítja kormányt, hogy a jogállamiság fogalmát ne szelektív módon értelmezze; 24. elismerését fejezi ki az Európai Unió koszovói jogállamiság-missziójának (EULEX) munkájáért, amely segítette a koszovói hatóságokat a fenntartható és független jogállamisági intézmények létrehozásában; üdvözli az EULEX megbízatásának meghosszabbítását, valamint az EULEX különleges rendőri egysége kapacitásainak megerősítésére szolgáló ideiglenes egység közelmúltbeli telepítését; ösztönzi Koszovót, hogy a jogállamiság melletti elkötelezettségének fontos megnyilvánulásaként folytassa együttműködését az EULEX-szel, valamint a Szakosodott Tanácsokkal és a Szakosodott Ügyészséggel; 25. üdvözli a koszovói rendőrség és az Europol által 2020 júliusában megkötött munkamegállapodást, amely a megerősített együttműködés alapját képezi a szervezett bűnözés, a terrorizmus és a szélsőségesség elleni küzdelemben, és felszólítja a koszovói hatóságokat, hogy teljes mértékben használják ki ezt a lehetőséget; hangsúlyozza e tekintetben, hogy az Interpol fontos eszköz a szervezett bűnözés elleni küzdelemben; sajnálja, hogy Koszovó többszöri próbálkozása ellenére sem tagja még az Interpolnak, és kéri Koszovó felvételét az Interpolba, valamint hogy az uniós tagállamok proaktívan támogassák Koszovó szándékát, hogy csatlakozzon ehhez a szervezethez; 26. sürgeti a Bizottságot, hogy az Európai Számvevőszék 2022/01. sz. különjelentésében megfogalmazott ajánlások végrehajtásával biztosítsa a jogállamiság támogatására nyújtott uniós pénzügyi támogatás érdemi hatását a Nyugat-Balká­ non, különösen az IPA III modulációra/feltételrendszerre vonatkozó rendelkezéseinek alkalmazására vonatkozó iránymutatások kidolgozása és az alapok szigorúbb parlamenti ellenőrzése révén; felhívja a Bizottságot, hogy a finanszírozást szorosabban kösse össze a jogállamiság terén elért előrehaladással, növelje a civil társadalmi szervezetek és a független médiaorgánumok támogatását, valamint javítsa a projektekhez fűződő jelentéstételt és nyomonkövetést, amint azt a Parlament többször is szorgalmazta; e tekintetben felszólít a nemzetközi adományozók által támogatott jogállamisági programok jobb koordinációjának biztosítására; 27. kéri az Uniót és a nyugat-balkáni országokat egy gyümölcsöző együttműködési keret létrehozására az Európai Ügyészség és a nyugat-balkáni országok között annak érdekében, hogy biztosítsák az Európai Ügyészség számára, hogy hatékonyan gyakorolhassa hatáskörét az uniós alapok, és elsősorban az IPA III alapok területén;
Az alapvető szabadságok és az emberi jogok tiszteletben tartása 28. megjegyzi, hogy Koszovó jogi és intézményi kerete általánosságban garantálja az emberi, kisebbségi és alapvető jogok védelmét, de az a legfontosabb, hogy ez a gyakorlatban érvényesüljön; felszólítja Koszovót, hogy jobban integrálja a fogyatékossággal élő gyermekeket az oktatási intézményekbe; hangsúlyozza, hogy több erőfeszítésre van szükség a fogyatékossággal élő gyermekek minőségi oktatáshoz való hozzáférésének biztosításához; 29. sajnálatát fejezi ki amiatt, hogy a koszovói országgyűlés első olvasatban nem fogadta el a Polgári Törvénykönyv tervezetét, és kéri, hogy a plenáris ülés fogadja el a tervezetet, amint ismét szavazásra bocsátják azt, mivel ez fontos előrelépést jelentene a koszovói polgárok – különösen a koszovói társadalom legkiszolgáltatottabb csoportjai, elsősorban a nők és gyermekek, valamint az LMBTI+-személyek – számára, és pozitív hatással lenne Koszovó gazdasági fejlődésére; támogatja az azonos neműek közötti partnerség belefoglalását a jogszabályokba, összhangban a koszovói alkotmánnyal; 30. aggodalmát fejezi ki amiatt, hogy bár az LMBTI+-személyekre vonatkozó jogszabályok és politikák fejlődtek, a végrehajtás továbbra is hiányos; elítéli az LMBTI+-közösséggel – többek között néhány magas rangú politikussal – szembeni megkülönböztető és megalázó beszédet; e tekintetben felszólít a koszovói vezetés nyilvánosabb szerepvállalására, amely előmozdítja az alapvető emberi jogokat valamennyi polgár, köztük az LMBTI+-személyek számára; 31. sajnálatát fejezi ki amiatt, hogy a szerb közösség Koszovó politikai, társadalmi és gazdasági struktúráiba való bevonására irányuló kezdeményezések igen korlátozottak; megismétli a koszovói kormányhoz és a koszovói szerbek képviselőihez intézett felhívását, hogy jelentősen fokozzák erőfeszítéseiket, javítsák a belső párbeszédet és ténylegesen működjenek együtt a szerb közösségek független civil társadalmi szervezeteivel, különösen északon, azzal a céllal, hogy sikeresen integrálja őket; felhívja az EU-t, hogy továbbra is segítse elő és támogassa a közösségek közötti programokat; üdvözli a koszovói hatóságok rasszizmus elleni küzdelemre és az etnikumok közötti incidensek kezelésére irányuló erőfeszítéseit;